Duitsland sal gesteelde museumstukke vir Namibië leenNamibiese kunsstukke uit die versameling van die Museum van Volkekunde in Berlyn word uitgestal tydens ŉ perskonferensie op 24 Mei 2022 (Foto: Tobias Schwarz/AFP) ŉ Museum in Berlyn sal Vrydag 23 stukke antieke juweliersware, gereedskap en voorwerpe aan Namibië, ŉ voormalige Duitse kolonie, terugstuur. Dit vorm deel van ŉ onbepaalde lening as deel van ŉ projek om toenadering tussen die twee lande aan te moedig. Die artefakte sal aan die Nasionale Museum van Namibië oorhandig word en beskikbaar gestel word aan plaaslike kunstenaars en akademici vir navorsing, het die Museum vir Volkekunde in Berlyn gesê. Die stukke is deur Namibiese kenners uitgekies en sluit ŉ bekertjie, ŉ pop met tradisionele drag en verskeie spiese, haarstukke en ander modebykomstighede in. Esther Moombolah, direkteur van die Nasionale Museum van Namibië, het aan verslaggewers in Berlyn gesê dit is ŉ tree in die hersiening van die “lang, ingewikkelde geskiedenis van Namibië en Duitsland”. “Ons moedig alle toekomstige vennote aan om in die spore van dié instansie te volg,” het sy bygevoeg. Sy benadruk dat Namibiërs “nie op ŉ vliegtuig hoef te klim om kulturele skatte te sien wat in bokse in oorsese instansies gehou word nie”. Die Berlynse Kulturele Erfenisstigting (SPK), wat die Berlynse museum bestuur, het nie gesê waarom die voorwerpe nie bloot net aan Namibië teruggegee is in plaas daarvan om dit op ŉ langtermyn lening te plaas nie. Hermann Parzinger, president van die SPK, het slegs gesê dit is “ŉ proses van toenadering en dit is waarom daar besluit is dat die voorwerpe na Namibië moet teruggaan”. Hy voeg by hy kan bevestig die voorwerpe “moet in Namibië wees en in Namibië bly”. Die Museum vir Volkekunde werk al sedert 2019 saam met die museum in Namibië om die toekoms van honderde artefakte te bespreek. Dit is deel van ŉ rits onlangse stappe deur die Duitse regering om te vergoed vir misdade uit die koloniale era, insluitend amptelike erkenning verlede jaar dat hy menseslagting in Namibië gepleeg het – in daardie stadium bekend as Duits-Suidwes-Afrika. Duitse koloniale setlaars het tienduisende Herero- en Nama-mense doodgemaak tussen 1904 en 1908. Dit word deur geskiedkundiges beskou as die eerste menseslagting in die 20ste eeu. Dit het verhoudings tussen Namibië en Duitsland vir dekades lank vertroebel. Duitsland het die afgelope paar jaar ook skedels en ander menslike oorskot na Namibië teruggestuur wat in Berlyn gehou is tydens ŉ periode van “wetenskaplike” eksperimente.